Document ID: /roh_data/filtered/fineweb-2-filterrobots_roh.jsonl.gz/13089

Ueli Caluori passenta ses ultims dis sco cumandant da la polizia da la citad da Cuira. Suenter 30 onns tar la polizia, 20 da quels sco cumandant, va el en pensiun. Ses post banduna el cun sentiments maschadads.
Jau sun schon trist, quai è cler suenter uschè blers onns. Quella funcziun ha marcà mia vita professiunala , gea perfin mia vita privata. Da tschella vart ma legrel jau natiralmain fitg sin quest nov temp liber.
Gugent haja Ueli Caluori gì las occurrenzas pli grondas sco la festa da Cuira. Là saja la collavuraziun cun ils organisaturs e las organisaturas ed era il contact cun ils giasts adina stà fitg impurtant ad el.
Nus essan adina stads cuntents, sche nus avain pudì dir ensemen cun l'organisatura u l'organisatur e cun ils participants che nus avain fatg bain quai e ch'i n'ha betg dà incidents considerabels.
Il mender sajan stads ils muments nua che persunas èn vegnidas donnegiadas. Saja quai collavuraturs e collavuraturas u era ina terza persuna. Suenter quels eveniments saja fitg impurtant che l'entir team lavuria si tut ensemen. La tgira dals collavuraturs saja adina stada zunt impurtanta per Ueli Caluori.
Per la pensiun haja il cumandant partent da la polizia intgins plans: el veglia giudair ses temp liber ed era ir suenter a ses hobis sco far sport, ir cun velo, sunar clavazin ed ir cun töf. I na vegnia en mintga cas betg ad esser lungurus ad el.